ET Euroopa Liidu Teataja C 119/19

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohane muutmistaotlus

2011/C 119/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„SPECK ALTO ADIGE”/„SÜDTIROLER MARKENSPECK”/„SÜDTIROLER SPECK”

EÜ nr: IT-PGI-0417-0327-06.11.2008

KGT ( X ) KPN ( )

1. Spetsifikaadi osa, mida muutmine hõlmab:

— Toote nimetus — Toote kirjeldus —  Geograafiline piirkond —  Päritolutõend — Tootmismeetod —  Seos piirkonnaga — Märgistus — Riiklikud nõuded —  Muu (täpsustada)

2. Muudatus(t)e liik:

—  Koonddokumendi või kokkuvõtte muutmine — Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Toote nimetus:

Muudetud on nimetuse itaaliakeelset kuju: „Speck dell'Alto Adige” asemel on kehtestatud nimetus „Speck Alto Adige”. Ühest küljest vastab see paremini nii tootjate kui ka kaupmeeste seas väljakujunenud tavale, teisest küljest aitab see ühtlustada nimetuse erikeelseid versioone, sest ka saksakeelne nimetus on ilma eessõnadeta.

3.2. Kirjeldus:

Muudatusega täiendatakse valmistoote keemilisi, keemilis-füüsikalisi, mikrobioloogilisi ning organoleptilisi ja sensoorseid omadusi. Tehtud muudatused kujutavad endast täpsustusi teksti terviklikumaks ja selgemaks muutmiseks, et kontrolliasutused saaksid toote kvaliteedi hindamisel kasutada täpselt määratletud kriteeriumeid.

3.3. Tootmismeetod:

Et muuta selgemaks seda, millist liha tohib singi „Speck Alto Adige”/„Südtiroler Markenspeck”/„Südtiroler Speck” (KGT) valmistamiseks kasutada, on esitatud ulatuslik ja üksikasjalik kirjeldus kasutatava tooraine kohta. Et tarbijal oleks võimalik toodet alati ära tunda, nähakse ette, et laagerdamise lõpus tuleb singile kanda asjaomane põletusjälg. Sellel on tootja identifitseerimiseks tähtedest ja numbritest koosnev kood ning seda tuleb panna singi sisekülje kamarale vähemalt neli korda.

Singi valmistamise suhtes on selgitatud, mida tähendab spetsifikaadis kasutatud väljend „traditsiooniline valmistusviis”. Seda kasutatakse eelkõige sellepärast, et vältida traditsiooniliste võtete kadumist aja jooksul.

3.4. Märgistus:

Spetsifikaati on lisatud ulatuslikud ja üksikasjalikud nõuded märgistuse kohta. Muu hulgas on reguleeritud toote traditsioonilistele omadustele viitavate märgete kasutamine. Selliste märgete kasutamist on reguleeritud juba 1978. aastast pärit provintsinormides, millega anti toote tehniline kirjeldus, et teavitada tarbijaid toote päritolust, viidates tootmisprotsessi etappidele, mida sealkandis on selle toote valmistamisel kasutatud. Seega ei ole tegu kaitstud nimetuse muutmise või liigendamisega, vaid teatavate valmistamisprotsessi etappide kohta ajalooliselt kasutatud väljenditega.

Seega lubatakse singi „Speck Alto Adige”/„Südtiroler Markenspeck”/„Südtiroler Speck” (KGT) märgisel kasutada väljendit „Bauernspeck”, kui singi valmistamiseks kasutatavad loomad on kasvatatud ja tapetud Alto Adiges. Väljend „Bauernspeck” annab seega toote kohta lisateavet, viidates toote ajaloolisele valmistamisprotsessile ning selle sidemetele tootmispiirkonnaga.

Lisaks võib juhul, kui sink on toodetud aladel, mis asuvad vähemalt 600 m üle merepinna ja klassifitseeruvad geograafiliselt mäestikuks, kasutada märgisel märget „mägitoode”.

3.5. Riiklikud nõuded:

Artikkel 7, milles käsitletakse järelevalvet, on ümber sõnastatud ja sellest on kustutatud kõik viited määruse (EMÜ) nr 2081/92 vastuvõtmise kuupäevast varasematele õigusaktidele ja menetlustele, mis on ühenduse olemasolevate õigusnormide seisukohalt õigusvastased.

KOONDDOKUMENT

NÕUKOGU MÄÄRUS (EÜ) nr 510/2006

„SPECK ALTO ADIGE”/„SÜDTIROLER MARKENSPECK”/„SÜDTIROLER SPECK”

EÜ nr: IT-PGI-0417-0327-06.11.2008

KGT ( X ) KPN ( )

1. Nimetus:

„Speck Alto Adige”/„Südtiroler Markenspeck”/„Südtiroler Speck”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.2. Lihatooted

3.2. Toote kirjeldus, mida punktis 1 esitatud nimetus tähistab:

„Speck Alto Adige” (itaalia keeles), „Südtiroler Markenspeck” ja „Südtiroler Speck” (saksa keeles) on iseloomulike organoleptiliste omadustega sink, mis saadakse sea konditustatud kintsust. Liha soolatakse ja maitsestatakse mõõdukalt, külmsuitsutatakse sobivas kambris temperatuuril kuni 20 °C ja laagerdatakse kohalike tavade kohaselt.

Tarbimisse laskmisel on singil „Speck Alto Adige”/„Südtiroler Markenspeck”/„Südtiroler Speck” (KGT) välispind pruunikas ja lõikepind punane, valendav-roosakate aladega. Singil on aromaatne ja meeldiv suitsuliha lõhn ning iseloomulik tugev maitse. Tootel on järgmised keemilised, keemilis-füüsikalised ja mikrobioloogilised omadused:

valgusisaldus: vähemalt 20 %;

vee/valgu suhtarv: mitte üle 2,0;

rasva/valgu suhtarv: mitte üle 1,5;

naatriumkloriidi sisaldus: mitte üle 5 %;

kaaliumnitraadi sisaldus: alla 150 mg/kg;

naatriumnitriti sisaldus: alla 50 mg/kg;

mesofiilne mikroobiline tase: vastavalt standardile UNI ISO 4833 (2003);

piimhappebaktereid: kuni 1 × 108 kolooniat moodustavat üksust grammi kohta (cfu/g).

3.3. Tooraine (üksnes töödeldud toodete puhul):

Singi „Speck Alto Adige”/„Südtiroler Markenspeck”/„Südtiroler Speck” (KGT) valmistamiseks kasutatavad terved seakintsud peavad kaaluma enne konditustamist 10,5 kg; konditustatud ja fileeritud (tuntakse ka kui „baffe”) seakintsud peavad kaaluma vähemalt 5,2 kg; tarnimisel peab seakintsude temperatuur, mõõdetuna lihaskoe sisemuses, olema vahemikus 0 °C–4 °C.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Singi „Speck Alto Adige”/„Südtiroler Markenspeck”/„Südtiroler Speck” (KGT) valmistamisel on järgmised olulised etapid: liha filtreeritakse traditsioonilisel meetodil, koos sise- ja välisfileetükiga või ilma; liha soolatakse ja maitsestatakse kuivalt; liha suitsutakse ja kuivatatakse temperatuuril kuni 20 °C; lõpuks laagerdatakse liha toatemperatuuril vahemikus 10 °C kuni 15 °C ja õhuniiskusel 60 % kuni 90 %.

3.6. Erieeskirjad viilutamise, riivimise, pakendamise jm kohta:

Sinki „Speck Alto Adige”/„Südtiroler Markenspeck”/„Südtiroler Speck” (KGT) võib tarbimisse lasta lahtiselt või pakendatuna vaakum- või gaasipakendisse, tervena, lõikudena või viilutatult.

Singi „Speck Alto Adige”/„Südtiroler Markenspeck”/„Südtiroler Speck” (KGT) tükeldamine, viilutamine ja pakendamine peab toimuma eranditult punktis 4 osutatud geograafilises piirkonnas, et lõpptarbijani jõudval tootel oleks iseloomulik aroomibukett koos selle olulisimate komponentidega.

3.7. Erieeskirjad märgistamise kohta:

Tarbimisse lastud tootel peab olema nimetus „Speck Alto Adige”/„Südtiroler Markenspeck”/„Südtiroler Speck”, millele järgneb väljend „kaitstud geograafiline tähis” või lühend „KGT”. Kaitstud geograafilise tähise nimetust „Speck Alto Adige”/„Südtiroler Markenspeck”/„Südtiroler Speck” ei tohi tõlkida. Nimetus peab olema märgisel selgete kustutamatute tähtedega ning eristuma kõikidest teistest märgetest. Väljend „kaitstud geograafiline tähis” ja lühend „KGT” tuleb tõlkida selle riigi keelde, kus toodet turustatakse. Märgisel peab igal juhul olema „Speck Alto Adige”/„Südtiroler Markenspeck”/„Südtiroler Speck” (KGT) logo.

Lisaks võib juhul, kui sink on toodetud aladel, mis asuvad vähemalt 600 m üle merepinna ja klassifitseeruvad geograafiliselt mäestikuks, kasutada märget „mägitoode”.

4. Geograafilise piirkonna täpne määratlus:

Seakintse tuleb töödelda ja ümber töötada Bolzano – Alto Adige autonoomse provintsi territooriumil asuvates ettevõtetes.

5. Seos geograafilise piirkonnaga:

5.1. Geograafilise piirkonna eripära:

Singi „Speck Alto Adige” tootmispiirkond on üleni mägine. Tänu rohketes orgudes puhuvatele briisidele ja muutlikele tuultele on piirkonna kliima poolkuiv ja aastas üle 300 päikeselise päeva.

Lisaks on need alad olnud alati kokkupuutepunktiks Vahemere ja Kesk-Euroopa kultuuri vahel, mistõttu on siin saanud võimalikuks iseomane sealiha säilitamise viis, mille puhul kasutatakse üheaegselt Kesk-Euroopas levinud suitsutamist ja Vahemere piirkonnas praktiseerivat laagerdamist.

5.2. Toote eripära:

Erinevalt Po oru sinkidest saadakse sinki „Speck Alto Adige”/„Südtiroler Markenspeck”/„Südtiroler Speck” (KGT) konditustatud seakintsust, mis lõigatakse lahti, riputatakse üles, suitsutatakse ja laagerdatakse. Toote välispind on suitsutamise tulemusel pruun. Lõikepinnal on taiosa punane ja pekiosa õrnalt valendav roosa. Singil „Speck Alto Adige”/„Südtiroler Markenspeck”/„Südtiroler Speck” (KGT) on tüüpiline laagerdunud liha maitse, millel on tunda õrn suitsunoot. Maitse on tugev, kuid mitte soolane.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel:

Singi „Speck Alto Adige”/„Südtiroler Markenspeck”/„Südtiroler Speck” (KGT) ja selle tootmispiirkonna vaheline seos tugineb Alto Adige piirkonna mikroklimaatilistele tingimustele, mis on iseloomulikud ajalooliselt ja kultuuriliselt omapärasele Lõuna-Tirooli enklaavile. See on nii ajalooliselt, etniliselt, majanduslikult kui ka kultuuriliselt olnud ühenduspunktiks Alpidest põhja ja Alpidest lõunasse jäävate alade vahel, võttes vastu mõjutusi mõlemalt poolt. Tänu Alpide lõuna- ja põhjasuunalistelt nõlvadelt puhuvatele tuultele on Alto Adige orgudes kliima eriliselt sobiv singi „Speck Alto Adige”/„Südtiroler Markenspeck”/„Südtiroler Speck” (KGT) laagerdamiseks, mis toimub kõigi Alpide nõlvadel levinud traditsioonide kohaselt. Siin on singi valmistamises kokku saanud põhjapool levinud suitsutamine ning Po orus kasutatav soolamine ja aeglane laagerdamine. Tulemuseks on tasakaalus toode, mis on mahedam kui Põhja-Euroopa toorsuitsusingid, aga intensiivsem kui Vahemere alade mahedad toorsingid. See on hästi laagerdunud ning rikkalik kohalikest lõhnadest ja essentsidest, mida annavad singile laagerdumise ajal ümbritsev keskkond ja töötlemise algetapis lisatud maitseained. Tänu oma tuntusele on singist „Speck Alto Adige”/„Südtiroler Markenspeck”/„Südtiroler Speck” (KGT) saanud ümberkaudsete alade sümbol.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

Taotluse esitanud asutus on algatanud riikliku vastuväidete esitamise menetluse seoses kaitstud geograafilise tähisega „Speck Alto Adige”/„Südtiroler Markenspeck”/“Südtiroler Speck”.

Spetsifikaadi terviktekst on kättesaadav järgmisel veebisaidil:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg või

või otse põllumajandusministeeriumi veebisaidil (http://www.politicheagricole.it), klõpsates linki „Prodotti di Qualità” („Kvaliteettooted”; ekraanil vasakul) ning seejärel linki „Disciplinari di Produzione all’esame dell’UE [regolamento (CE) n. 510/2006]” („ELi läbivaatuseks esitatud spetsifikaadid (määrus (EÜ) nr 510/2006)”).

(1) ELT L 93, 31.3.2006, lk 12.